Jon Skolmen

Jon Skolmen (født 1. november 1940, død 28. mars 2019) var en norsk underholdningsartist, programleder og skuespiller.

Bakgrunn 
Jon Skolmen var etter skolegang og studier i en kort tid hjelpelærer og gymnastikklærer. Jon Skolmen var onkel til Hege Schøyen og Anne Ryg og far til Christian Skolmen og Tine Skolmen. Han var barnebarn av lærer og maleren Kristian Skolmen.

Liv og virke
Han var ansatt i NRK fra 1963 til 1981, der han blant annet hadde barneprogrammet Jon med skrivemaskinen. Han var også med i Lekestue. I 1976 vant Trond Kirkvaag og Skolmen både Gullrosen, Chaplin-prisen og presseprisen under underholdningsfestivalen i Montreux for Rundkast om kringkasting, et humoristisk program om kringkastingens historie i Norge. I 1977 vant han nok en gang Chaplin-prisen i Montreux, da med bidraget Toget, som han regisserte sammen med Johnny Bergh. Han hadde i 1986 en rolle i filmen Plastposen.

Jon Skolmen deltok også i flere av Kirkvaag, Lystad og Mjøens (KLM) sketsjer, blant annet som pilot i "Luftens helter" på NRK i 2007. I 1997 hadde han en mindre rolle i komiserien Tre på Toppen på TVNorge. Han hadde også rollen som Mjøltyt i Jul i Blåfjell, som ble sendt på NRK i 1999.

Skolmen fikk et stort publikum også i Sverige i filmkomedien Selskapsreisen og i dens fire oppfølgere der han spilte Ole Bramserud, den norske kameraten til hovedskikkelsen Stig Helmer-Olsson (den svenske skuespilleren Lasse Åberg). I 1980-årene var han også med i det svenske sketsj-komedieshowet Nöjesmassakern, og var med i Dizzie Tunes-showet i Sverige og i Norge.

I 2007 mottok Skolmen Norsk revyforfatterforenings revypris Leonardstatuetten. Han ble tildelt «Hedersprisen» under Komiprisen 2009. Skolmen sa i 2015 at han ikke ville stå på scenen igjen.

Filmografi (utvalg) 

 1980 – Selskapsreisen
 1981 – Sølvmunn
 1984 – … men Olsenbanden var ikke død!
 1985 – Selskapsreisen 2
 1986 – Plastposen
 1988 – S. O. S. Selskapsreisen 3
 1991 – Selskapsgolferen
 1993 – Hodet over vannet
 1999 – Helsereisen – En smal film av stor vekt
 2007 – 5 løgner
 2009 – Göta kanal 3 – Kanalkungens hemlighet
 2011 – UMEÅ4ever
 2011 – The Stig-Helmer Story

Fjernsyn 

 1976 – Rundkast om kringkasting
 1978 – Julkalendern
 1984 – Zvampen
 1985 – Nöjesmassakern
 1996 – Fortuna
 1996–1997 – D'ække bare, bare Bernt
 1998 – Skolmenholmen
 1999 – Jul i Blåfjell
 2007 – Luftens Helter
 2011 – Koselig med peis
 2012 – Julekongen

Diskografi 
Album
 Jon Skolmen + barn (1977)
 Talltull med Jon Skolmen & Jon Eikemo (1980), med Jon Eikemo
 Asbjørnsen & Moe eventyr 6 (2016)

 Deltar på

 Polydor: Barnas 16 favoritter (1979)
 Trond-Viggo Torgersen: Bare barn er barn (Men alle er vi barnebarn) (1979)
 Trygg Trafikk: Helikopter Jon (1984)
 Sven Melander: Full rulle med Sven Melander (1986)
 Sven Melander: Full rulle igen (1986)
 Thorbjørn Egner: Folk og røvere i Kardemomme by (1988)
 New Music: En kassett full med humor (1989)
 New Music: Humor (1990)
 Rolv Wesenlund: Jubileumskavalkade (1996)
 Sven Melander: Sven Melander & co's bästa (1998)
 Universal: Nordmenn er gale! (1999)
 Talent: Det var en gang – fra Asbjørnsen & Moes eventyrlige verden (2003)
 Platinum Entertainment: Barnas kuleste sanger! (2004)
 Universal: Tidenes beste barneplate 3 (2007)
 Universal: Våre beste for barn 3 (2007)
 Universal: Alle tiders barnesanger (2015)
 Talent: Asbjørnsen & Moes Askeladden (2017)
 Talent: Sommer for store og små (2017)

Referanser

Eksterne lenker 
 
 
 
 Jon Skolmen hos Sceneweb
Minneside for Jon Skolmen

Norske skuespillere
Programledere for NRK
Norske komikere
Personer fra Oslo